ཚེག་གི་འབྲི་ཚུལ་ཡིག་རྙིང་དག་ན་རིགས་གཉིས་སུ་སྣང་སྟེ་གཅིག་ནི་དེང་ལྟར་ཡི་གེའི་བར་དུ་ཚེག་རྐྱང་མ་འབྲི་བ་འདི་ཡིན།འོན་ཀྱང་མཐའ་གཅིག་ཏུ་དེང་གི་ཚེག་འབྲི་བ་བཞིན་ཡི་གེ་སོ་སོའི་གཡས་ཕྱོགས་ཀྱི་སྟེང་ངོས་སུ་འབྲི་བ་མིན་པར་དཀྱིལ་ངོས་སུ་འབྲི་བའི་སྲོལ་ཡང་འདུག་པ་དེ་ནི་ཚེག་ཉིས་བརྩེགས་གཅིག་ཏུ་བཅོས་པའི་རྟགས་སུ་སྣང་།རིགས་གཅིག་ཤོས་ནི་དཔེར་ན།མདསནིཕོགསྟེངའིམདའམཡིནཞེསསྙོན་མ་ཚངས་ནའལྟ་བུ་ཚེག་སྟེང་འོག་ཉིས་བརྩེགས་ཡི་གེ་རེ་རེའི་བར་དུ་འབྲི་བ་དེ་ཡིན།རིགས་འདི་གཉིས་ཀྱང་བརྡ་སྤྲོད་ཀྱི་བྱེད་ནུས་ཐད་ཁྱད་པར་ཅི་ཡང་མེད།དེ་ཡང་རྡོ་རིང་དང་དྲིལ་བུ།ཤིང་ཁྲམ་བཅས་ཀྱི་ཡིག་རྙིང་དག་ན་ཚེག་ཉིས་བརྩེགས་སྤྱད་པ་ཉུང་ལ།ཏུན་ཧོང་གི་ཡིག་རྙིང་དག་ན་ཤས་ཆེ་བར་མངོན་པ་སོགས་ལ་བློ་ཞིབ་མོས་དཔྱད་ན།ཐོན་མིས་ཐོག་མར་ཡི་གེ་འདི་བཟོ་སྐབས་ཚེག་ཉིས་བརྩེགས་ཅན་དུ་བཅོས་པ་ལས་རིམ་བཞིན་སྟབས་བདེར་སོང་ནས་ཉིས་བརྩེགས་ཀྱི་ཚབ་ཏུ་ཚེག་རྐྱང་མ་དཀྱིལ་ངོས་སུ་འབྲི་བ་ཡིན་ལ་དེ་ལས་རིམ་བཞིན་སྟེང་ངོས་སུ་འཕོས་ནས་ད་ལྟའི་འདི་ལྟར་ཆགས་སམ་སྙམ་པ་ནི་གཏད་སོ་མེད་པའི་བྱིས་པའི་མུ་ཅོར་ཙམ་མོ།ཡི་གེའི་བར་དུ་ཚེག་གིས་གཅོད་པ་འདི་ནི་བོད་ཡིག་གི་ཐུན་མོང་མ་ཡིན་པའི་ཁྱད་ཆོས་ཆེན་པོ་ཞིག་ཡིན་ལ་བོད་ཡིག་གི་ངོ་བོ་ལས་བྱུང་བ་ཞིག་ཀྱང་ཡིན།བོད་ཡིག་ལ་ཚེག་གིས་མ་བཅད་ན་ཚེག་ཁྱིམ་མི་གྲུབ་ཅིང་སྔོན་རྗེས་མིང་གཞི་ཕན་ཚུན་འཁྲུལ་བར་གྱུར་པས་དོན་རྟོགས་རྒྱུ་ལྟ་ཅི་ཀློག་ཀྱང་མི་ཤེས་པས་ཡིག་སྲོལ་ཐོག་མར་གཏོད་སྐབས་ནས་ཚེག་དགོས་དབང་གིས་ལྷན་དུ་བཅོས་པ་ཞིག་ཡིན།